## ‘El Prado en las calles’ arriba a Sagunt amb mestres com Goya, Velázquez, El Greco o Rubens a través d’obres a mida real

*** L’exposició està organitzada pel Museu Nacional del Prado i la Fundació Iberdrola Espanya amb el suport de la Conselleria d’Educació, Cultura, Universitats i Ocupació
* La secretària autonòmica de Cultura destaca el suport de la Conselleria a esta iniciativa de caràcter didàctic, “un atractiu cultural i turístic més per a sumar a la monumental ciutat de Sagunt”
* Esta és la quarta localitat de la Comunitat Valenciana que visita la mostra després de les cites a Benidorm, Ontinyent i Castelló de la Plana**

La secretària autonòmica de Cultura, Pilar Tébar, acompanyada pel president de la Fundació Iberdrola España, Jaime Alfonsín i l’alcalde de Sagunt, Darío Moreno, ha inaugurat a Sagunt la mostra itinerant ‘El Prado en las calles’ que acosta a la població els grans mestres de la pintura a través d’obres a mida real.

Esta mostra a l’aire lliure, organitzada pel Museu Nacional del Prado i la Fundació Iberdrola España, amb la col·laboració de la Conselleria d’Educació, Cultura, Universitats i Ocupació, forma part del programa extraordinari d’activitats previst amb motiu de la commemoració del bicentenari del Museu del Prado.

La secretària autonòmica ha destacat el suport de la Generalitat a esta iniciativa que oferix “una oportunitat única per a conéixer de prop, i amb tot detall, algunes de les pintures més rellevants que allotja la primera pinacoteca espanyola, que es convertix durant unes setmanes en un atractiu cultural i turístic més per a sumar a la monumental ciutat de Sagunt”.

En este sentit, ha assenyalat que l’exposició “recrea l’experiència de visitar el museu en contemplar les pintures en les seues dimensions reals, vivint una experiència semblant a la de situar-se davant d’una autèntica obra d’art, la qual cosa conferix a esta iniciativa un gran valor didàctic”.

Així mateix, ha convidat els veïns de Sagunt i els seus visitants “a eixir al carrer i que contemplen estes obres mestres i disfruten d’estos tresors”.

Així mateix, Jaime Alfonsín, president de la Fundació Iberdrola España, ha ressaltat la importància de l’exposició, gràcies a la qual “portem l’art al carrer gràcies a les seues magnífiques reproduccions i proporcionem a tots els que s’acosten a contemplar una experiència molt similar a la visita de la mateixa pinacoteca. Esta exposició és amena, divertida i podem acostar-nos als quadros i vore tots els detalls”.

L’exposició va arrancar el seu recorregut per la Comunitat Valenciana en setembre de 2024 a Benidorm, des d’a on va arribar a Ontinyent, Castelló de la Plana i ara a Sagunt, a on podrà visitar-se fins al pròxim 9 de febrer.

A continuació, la mostra es podrà vore també a Alacant, València, Vinaròs, Orihuela, Borriana, Gandia, Sant Vicent del Raspeig, Segorbe i Altea.

**50 reproduccions de grans mestres**

‘El Prado en las calles’ té com a objectiu donar a conéixer les col·leccions i el patrimoni històric adscrit al Museu Nacional del Prado a través de 50 reproduccions a grandària real d’obres mestres de les escoles espanyola, italiana i flamenca pertanyents a la col·lecció permanent de la pinacoteca.

Així, les fotografies estan acompanyades per cartel·les explicatives, codis QR i panells informatius, que permet recórrer les diferents escoles que componen el panorama artístic de la col·lecció permanent del Prado i d’esta manera es convertix en una activitat didàctica de primer orde.

A més, els visitants poden conéixer la història d’Espanya, d’Europa i de l’art occidental en general de la mà dels grans mestres de la pintura com Goya, Velázquez, El Greco, Rubens, Dürer, Rembrandt, El Bosco, Tiziano o Caravaggio, entre altres.

El projecte ‘El Prado en las calles’ va iniciar la seua marxa en 2020 per terres castellanomanxegues, va seguir el seu recorregut per Castella i Lleó i continuà per Extremadura i Andalusia, amb gran afluència de visitants.

Fecha: 10/01/2025